**Modelska uspešnica Q4 e-tron: Audi pri prehodu na električno mobilnost stavi na koncernske sinergije**

* **Modele Audi, Volkswagen in CUPRA izdelujejo na istih montažnih linijah**
* **Audijev direktor proizvodnje Peter Kössler: "Sinergije omogočajo gospodaren prehod na brezemisijsko prestižno mobilnost s pregovorno Audijevo kakovostjo."**
* **Dr. Stefan Loth, direktor družbe Volkswagen Sachsen: "Uspešno smo se preobrazili v tovarno za več znamk, kjer bomo kmalu proizvajali šest modelov električnih avtomobilov."**

**Zwickau (Nemčija), 6. oktober 2021 – V slogi je moč: Audi pri preobrazbi v smeri brezemisij­ske mobilnosti stavi na sinergijske učinke znotraj koncerna Volkswagen. Peter Kössler, direktor proizvodnje in logistike pri znamki Audi, in dr. Stefan Loth, poslovni direktor družbe Volkswagen Sachsen GmbH, sta med obiskom medijev v tovarni Zwickau, ki proizvaja za več znamk, poudarila, kako močno tesno sodelovanje koristi sestrskim znamkam. Zaradi skupnih platform, kot je modularna platforma za električna vozila (MEB), bo Audi do leta 2025 na trgu imel več kot 20 modelov na izključno električni pogon.**

Audi bo od leta 2026 na svetovni trg lansiral samo še modele z elektromotorjem. Do leta 2033 bo podjetje postopoma opuščalo proizvodnjo motorjev z notranjim zgorevanjem. Proizvajalec prestižnih vozil tako jasno stavi na električno mobilnost in s tem pospešuje tudi svojo pre­obrazbo. Glavni cilj: združiti individualno mobilnost in trajnost za kupce – in obenem ustvarjati dobičkonosno rast podjetja.

## **Sinergije pospešujejo prehod na električno mobilnost**

V strategiji elektrifikacije imata osrednjo vlogo Audi Q4 e-tron in Q4 Sportback e-tron – Audijevim kupcem ponujata cenovno privlačen vstop v svet prestižne električne mobilnosti. To omogoča strategija platform koncerna Volkswagen: Audi Q4 e-tron in Q4 Sportback e‑tron proizvajajo v tovarni v Zwickauu, kjer izdelujejo vozila za več znamk, poleg Audijevih modelov tudi Volkswagen ID.3, ID.4 in od nedavnega CUPRA Born. Vsi modeli temeljijo na platformi MEB, vendar ima vsak specifične odlike svoje znamke.

"V prihodnosti se bomo še bolj posvečali sinergijam znotraj koncerna Volkswagen," je dejal Peter Kössler, direktor proizvodnje in logistike v družbi Audi AG. "Zaradi tesnega sodelovanja je prehod na prestižno brezemisijsko mobilnost postal dostopen za naše kupce, za nas pa ekonomsko upra­­vičen. Obenem zagotavljamo, da imajo vsa naša vozila nezamenljiv Audijev DNK in da s tekočega traku zapeljejo v že skoraj pregovorni vrhunski kakovosti." Tudi naslednji pomemben električni model naše znamke, Audi Q6 e-tron, temelji na novi koncernski platformi: platformi  PPE (Premium Platform Electric), ki sta jo skupaj razvila Audi in Porsche.

## **Volkswagnova tovarna v Zwickauu: pionir prodora v dobo električnih vozil**

V družbi Volkswagen Sachsen v Zwickauu približno 8.500 zaposlenih trenutno izdeluje pet koncernskih modelov – in prav vsi imajo nevtralno bilanco CO2. Poslovni direktor dr. Stefan Loth je povedal: "Preobrazba iz tovarne Volkswagnovih modelov v tovarno vozil za več znamk, kjer bomo kmalu proizvajali šest električnih modelov, nam daje posebno zadovoljstvo in obenem predstavlja izziv. Veliko zahteva od naših zaposlenih, ki z veliko zavzetostjo in znanjem obvla­dujejo izzive." V montaži se uporabljajo številne nove in inovativne tehnologije: na primer nastavitev projicirnega sistema zaslona prvič poteka neposredno na proizvodni liniji. Inteligentna programska oprema analizira testno sliko, ki se projicira na vetrobransko steklo,  
in samodejno izvede natančno nastavitev.

## **Q4 e-tron: nedvomno pravi Audi**

Uporaba skupnih platform in tehnoloških modulov je v koncernu Volkswagen že desetletja preizkušena strategija. "Timsko delo na ravni vseh koncernskih znamk se začne že pri snovanju nove platforme," je dejal Fermin Soneira Santos, vodja modelske serije za električne modele od A- do C-segmenta. "Pomembno je pravo ravnovesje med nezamenljivim značajem znamke in maksimalnimi sinergijami." Tako je na primer Q4 e-tron nedvomno pravi Audi. To se ne odraža le v progresivnem dizajnu, ampak tudi v Audijevem značilnem konceptu prikazov in upravljanja s kombinacijo prikazovalnika Virtual Cockpit in izjemno velikega sistema MMI, v projicirnem sistemu s tehnologijo obogatene resničnosti, ki kombinacijo navideznega in resničnega sveta prvič prinaša v kompaktni razred, ter v skoraj pregovornih ambicijah znamke Audi glede kako­vosti in materialov v notranjosti. Oba modela sta bila leta 2021 uspešno uvedena na vse evropske trge; ameriški kupci pa lahko kompaktna SUV-ja naročijo od konca septembra.

## **Audijevi zaposleni pomagajo kolegom iz Zwickaua in se pri njih učijo**

Prednosti sodelovanja na ravni več koncernskih znamk se ne kažejo le pri tehničnih platformah, ampak tudi pri delovni sili. Trenutno v proizvodnji v Zwickauu pomaga 350 Audijevih zaposlenih – predvsem mladih, ki so ravno zaključili poklicno izobraževanje. Po eno leto trajajočem delu v Zwickauu bodo svoje izkušnje s področja električne mobilnosti prenesli v svoje matične tovarne – na primer v Ingolstadt pri zagonu modela Q6 e-tron, ki bo na trg prišel leta 2023.

## **Zwickau in Audi povezuje dolga tradicija**

Audi ima svoje korenine na Saškem: da bi razširil svoje podjetje, se je ustanovitelj podjetja August Horch odpravil v Zwickau, kjer je leta 1904 v sodni register vpisal družbo "A. Horch Motorenwagenwerke AG". S tem je položil temeljni kamen za saško proizvodnjo avtomobilov.  
Po nesoglasjih z nadzornim svetom je Horch zapustil svoje podjetje in leta 1909 ustanovil družbo "August Horch Automobilwerke GmbH", ki je bila leta 1910 preimenovana v  
"Audi-Automobilwerke m.b.H.". Leta 1932 je sledil še en mejnik v zgodovini podjetja: podjetja Audi, DKW, Horch in Wanderer so se združila v Auto Union AG, logotip družbe so postali štirje krogi.

Stefan Trauf, direktor družbe Auto Union GmbH, ki je danes odgovorna za Audijevo tradicijo: "Zwickau je bil, je in bo ostal za Audi prav posebno mesto. Tukaj se je pisala avtomobilska zgodovina – in tukaj se impresivno kaže, tako kot se je že takrat, kako pomembno in donosno je tesno sodelovanje, ki presega meje med znamkami." Zgodovina znamke Audi in zgodba o avtomobilski industriji na Saškem sta na ogled v muzeju Augusta Horcha v Zwickauu ([www.horch-museum.de](http://www.horch-museum.de/)).